**ΛΟΓΟΤΕΧΝΙΑ Οδηγίες για το βασικό θέμα του κειμένου**

**Πρώτη ενέργεια** για την κατανόηση ενός κειμένου είναι η προσεκτική ανάγνωσή του -αρκετές φορές, αν χρειαστεί-, μέχρι να είμαστε σε θέση να εντοπίσουμε κάποια από τα κύρια θέματα/ερωτήματα που τίθενται σε αυτό.

Κατά τη διαδικασία αυτή σημειώνουμε στο πρόχειρο (ή υπογραμμίζουμε στο κείμενο) λέξεις/φράσεις κλειδιά ή καταγράφουμε πιο αναλυτικά το θέμα ή τα θέματα που, θεωρούμε, ότι προβάλλονται στο κείμενο. Τελικός στόχος είναι να επιλέξουμε το θέμα ή το ερώτημα με τη μεγαλύτερη βαρύτητα, προκειμένου να βασίσουμε σε αυτό το ερμηνευτικό μας σχόλιο.

Δε ζητούμε από τον/την μαθητή/τρια να αναπαραγάγει τη «μοναδική», «αυθεντική» και «ορθή» ερμηνεία του κειμένου, αλλά να επιχειρήσει τη δική του/της ερμηνευτική προσέγγιση, η οποία δεν μπορεί παρά να είναι κατεξοχήν υποκειμενική. Μάλιστα, η υποκειμενικότητά της εντείνεται, όσο περισσότερο ο αναγνώστης προσπαθεί να υπερβεί το επίπεδο της απλής κατανόησης των ιδεών και του συναισθηματικού κλίματος του κειμένου. Ωστόσο, υποκειμενική ερμηνεία δεν σημαίνει «αυθαίρετη». Γι’ αυτό ακριβώς ζητούμε από τους/τις μαθητές/τριες να τεκμηριώνουν τις θέσεις τους με στοιχεία της κειμενικής κατασκευής (κειμενικούς δείκτες και αναφορές) και στοιχεία συγκειμένου/περικειμένου. Είναι σκόπιμο όμως να σημειώσουμε το εξής: οι αναφορές σε χωρία του κειμένου και σε συγκεκριμένους κειμενικούς δείκτες αξιολογούνται μόνο στο βαθμό που συμβάλλουν στην ερμηνεία του κειμένου και δεν αποτιμώνται αυτόνομα, δηλαδή ως τεκμήρια γνώσης και χρήσης της σχετικής ορολογίας.

**[2](https://www.blogger.com/null)[ο](https://www.blogger.com/null)[βήμα: Αξιοποίηση στοιχείων συγκειμένου](https://www.blogger.com/null)**

Προκειμένου η ερμηνεία του κειμένου να είναι ορθότερη οφείλουμε να λάβουμε υπόψη τα στοιχεία συγκειμένου. Τέτοια στοιχεία είναι, μεταξύ άλλων, η χωρο-χρονική τοποθέτηση (πού και πότε εκτυλίσσεται αυτό που διαβάζουμε), οι ιστορικές, κοινωνικές και οικονομικές συνθήκες του χρόνου συγγραφής, η πολιτεία και το δίκαιό της (άγραφο ή γραπτό), ο πολιτισμός, η κουλτούρα και η θρησκεία, όπως μετουσιώνονται σε διαδεδομένες αντιλήψεις, παραδόσεις και ήθη.

Τα στοιχεία αυτά ενδέχεται να προκύπτουν μέσα από το κείμενο ή να γίνονται αντιληπτά χάρη στις πληροφορίες που παρέχονται στο εισαγωγικό σημείωμα του κειμένου (περικείμενο), σε περίπτωση που το κείμενο συνοδεύεται από εισαγωγικό σημείωμα.

**3ο βήμα: Αξιοποίηση κειμενικών δεικτών & κατάλληλων χωρίων του κειμένου**

Για να θεωρηθεί το ερμηνευτικό σχόλιο πλήρες, η επιλογή και ο σχολιασμός του κύριου θέματος **είναι αναγκαίο να τεκμηριώνονται με αναφορές στο κείμενο** (παράθεση στίχων του ποιήματος ή χωρίων του πεζογραφήματος). Με τις παραπομπές στο κείμενο δηλώνουμε σε ποια σημεία του βασίσαμε τις ερμηνευτικές μας επιλογές, ώστε να μη δημιουργείται η εντύπωση πως η ερμηνεία μας είναι ατεκμηρίωτη ή πως δεν προκύπτει με σαφήνεια μέσα από το ίδιο το κείμενο.

Επιπροσθέτως, οφείλουμε να αξιοποιήσουμε τους κειμενικούς δείκτες, προκειμένου να φανερώσουμε πως έχουμε κατανοήσει ποιες είναι οι εκφραστικές εκείνες επιλογές που επιτρέπουν στον δημιουργό να αναδείξει το θέμα του κειμένου του. Προσέχουμε πως σε κάθε κείμενο δεν υπάρχουν όλοι οι πιθανοί κειμενικοί δείκτες, ούτε χρησιμοποιούνται όλοι για την ανάδειξη του κεντρικού θέματος. Οφείλουμε, δηλαδή, να επιλέξουμε εκείνους που έχουν πράγματι άμεση σύνδεση με την παρουσίαση του βασικού θέματος του κειμένου. **Επιλέγουμε, άρα, τους κειμενικούς δείκτες από τα σημεία του κειμένου στα οποία γίνεται λόγος για το θέμα που έχουμε επιλέξει -ή μας έχει δοθεί- ως κύριο**.

**4ο βήμα: Διερεύνηση συναισθηματικού κλίματος**

Το συναισθηματικό κλίμα ενός κειμένου ενέχει ιδιαίτερη βαρύτητα, καθώς φανερώνει τη στάση/διάθεση του δημιουργού απέναντι στο θέμα που προσεγγίζει. Μπορούμε, δηλαδή, να αντιληφθούμε αν ο δημιουργός στηρίζει μια άποψη, στηλιτεύει μια κατάσταση, αναφέρεται σε κάτι που τον συγκινεί, επιδιώκει να ευαισθητοποιήσει τους αναγνώστες, επιζητά την αποστασιοποίηση και την αντικειμενικότητα, αντικρίζει το θέμα του υποκειμενικά, και πλήθος άλλων νοηματικών διαβαθμίσεων, ακριβώς μέσα από το συναισθηματικό κλίμα του κειμένου.

Ο συγγραφέας/ποιητής υποβάλλει στους αναγνώστες τη δική του στάση απέναντι στο θέμα, χωρίς να χρειαστεί να την εκφράσει λεκτικά ή με σαφή τρόπο, διαμορφώνοντας απλώς το κατάλληλο κάθε φορά συναισθηματικό κλίμα. Υπ’ αυτή την έννοια, μια ερμηνευτική ανάγνωση στην οποία δεν λαμβάνεται υπόψη το συναισθηματικό κλίμα του κειμένου ή αυτό παρερμηνεύεται, είναι άστοχη, εφόσον δεν αποκαλύπτει κατά τρόπο ορθό τη διάθεση του δημιουργού απέναντι στο θέμα του.

**5ο βήμα: Διατύπωση προσωπικής άποψης σχετικά με το θέμα**

Η καταγραφή της προσωπικής άποψης του μαθητή αποσκοπεί στο να διαφανεί το «τι σημαίνει για τον ίδιο» το κύριο θέμα του κειμένου. Γίνεται, έτσι, η εφικτή η ανάδυση του «εγώ» και της προσωπικής οπτικής του μαθητή, ως αναγνώστη με τις δικές του αντιλήψεις και πεποιθήσεις.

**6ο βήμα: Οργάνωση και γλωσσική έκφραση του ερμηνευτικού σχολίου**

Βασικά στοιχεία που πρέπει να ληφθούν υπόψη κατά τη σύνταξη του ερμηνευτικού σχολίου είναι αφενός η διασφάλιση εσωτερικής συνοχής κι αλληλουχίας, κι αφετέρου η χρήση κατάλληλου λεξιλογίου και ορολογίας.

Ειδικότερα, ως προς την οργάνωση, φροντίζουμε να ακολουθήσουμε τη σειρά των ερωτημάτων που τίθενται στην εκφώνηση, ώστε να διαμορφώσουμε δομικά το ερμηνευτικό σχόλιο κατά τρόπο που να απαντά σε κάθε ερώτημα και, συγχρόνως, να διακρίνεται για την αλληλουχία των νοημάτων. **Αρχίζουμε, έτσι, με την παρουσίαση του κύριου θέματος, το οποίο φροντίζουμε να τεκμηριώσουμε με αναφορές στο κείμενο, καθώς και με την αναφορά των σχετικών κειμενικών δεικτών. Ακολούθως ολοκληρώνουμε το ερμηνευτικό σχόλιο με το ερώτημα που σχετίζεται με τη δική μας άποψη (είτε για το θέμα, είτε για τη στάση που κρατά ο δημιουργός απέναντι σε αυτό).**

Σε ό,τι αφορά το λεξιλόγιο και την ορολογία έχουμε πάντοτε κατά νου πως το ερμηνευτικό σχόλιο, όπως και κάθε άλλο κείμενο που συντάσσουμε στο πλαίσιο της εξέτασης, φανερώνει τις εκφραστικές μας ικανότητες. Οφείλουμε, υπ’ αυτή την έννοια, να επιδιώκουμε την επίτευξη υψηλού γλωσσικού επιπέδου, αλλά και νοηματικής πυκνότητας, δοθέντος του περιορισμού λέξεων που τίθεται στο ερμηνευτικό σχόλιο. Επιπλέον, κάθε αναφορά στους κειμενικούς δείκτες θα πρέπει να γίνεται με τη χρήση σωστής ορολογίας, ώστε να γίνεται εμφανές πως είμαστε εξοικειωμένοι με τη θεωρία της λογοτεχνίας.

**Γιάννης Ρίτσος «Η απόγνωση της Πηνελόπης»**

Δεν ήτανε πως δεν τον γνώρισε στο φως της παραστιάς⸱ δεν ήταν

τα κουρέλια του επαίτη, η μεταμφίεση, - όχι⸱ καθαρά σημάδια:

η ουλή στο γόνατό του, η ρώμη, η πονηριά στο μάτι. Τρομαγμένη,

ακουμπώντας τη ράχη της στον τοίχο, μια δικαιολογία ζητούσε,

μια προθεσμία ακόμη λίγου χρόνου, να μην απαντήσει,

να μην προδοθεί. Γι’ αυτόν, λοιπόν, είχε ξοδέψει είκοσι χρόνια,

είκοσι χρόνια αναμονής και ονείρων, για τούτον τον άθλιο,

τον αιματόβρεχτο ασπρογένη; Ρίχτηκε άφωνη σε μια καρέκλα,

κοίταξε αργά τους σκοτωμένους μνηστήρες στο πάτωμα, σα να κοιτούσε

νεκρές τις ίδιες της επιθυμίες. Και: «καλωσόρισες», του είπε,

ακούγοντας ξένη, μακρινή, τη φωνή της. Στη γωνιά, ο αργαλειός της

γέμιζε το ταβάνι με καγκελωτές σκιές⸱ κι όσα πουλιά είχε υφάνει

με κόκκινες λαμπρές κλωστές σε πράσινα φυλλώματα, αίφνης,

τούτη τη νύχτα της επιστροφής, [γυρίσαν στο σταχτί και μαύρο](https://www.blogger.com/null)

χαμοπετώντας στον επίπεδο ουρανό της τελευταίας καρτερίας.

Πέτρες, Επαναλήψεις, Κιγκλίδωμα, 1972, Εκδόσεις Κέδρος

**Ποιο θεωρείτε ότι είναι το κρίσιμο θέμα που προκύπτει από τη στάση της ηρωίδας του ποιήματος και ποια είναι η δική σας άποψη σχετικά με αυτό**; (**150-200 λέξεις**)